РЕПУБЛИКА БЪЛГАРИЯ                                 ЧЕТИРИДЕСЕТ И ПЪРВО НАРОДНО СЪБРАНИЕ
Проект!

ЗАКОН
За изменение и допълнение на Закона за политическа и гражданска реабилитация на репресирани лица
Обн., ДВ, бр. 50 от 25.06.1991 г., изм., бр. 52 от 28.06.1994 г., в сила от 28.06.1994 г., изм. и доп., бр. 12 от 13.02.2004 г., бр. 29 от 5.04.2005 г., изм., бр. 30 от 11.04.2006 г., в сила от 12.07.2006 г., изм. и доп., бр. 81 от 6.10.2006 г., доп., бр. 60 от 24.07.2007 г., изм. и доп., бр. 26 от 7.03.2008 г., изм., бр. 103 от 29.12.2009 г., в сила от 1.01.2010 г., изм. и доп., бр. 62 от 10.08.2010 г.

Параграф единствен: В чл. 9 се направят следните изменения и допълнения:
1.	След думите „Лицата по чл. 1”, при изброяването на точките, след цифрата „5” се добавя цифрата „7”, след което текстът продължава.
2.	В чл. 9, т. 23, след думите „полувисше образование”, да се добави „както и редовно завършилите за детски учителки със средно образование в учителските институти”, след което текстът продължава.

София, 14.11.2012 г.

МОТИВИ

След демократичните промени и приемането на закона се постигна една гражданска и обществена справедливост спрямо хората, които бяха незаконно репресирани заради техните политически убеждения, техния произход или религиозни вярвания до 10.11.1989 г.
Законът даде възможност на репресираните да бъдат овъзмездени. По силата на чл. 9 всички репресирани от комунистическия режим получават добавки към пенсиите си, но е пропуснато в тази категория да са и тези по чл.1 т.7, която е за репресирани във връзка със насилствената промяна на имената на българските граждани. В тази категория са лица, които са били осъдени за противопоставяне на решенията във връзка с т.н. „възродителен процес”.
С приемането на поправката ще се възстанови справедливостта и равенството между репресираните. Сега по чл. 9 всички репресирани получават добавки: незаконно задържаните в МВР, незаконно задържаните на остров Белене, интернираните, тези които са се опитвали да избягат от България, а не могат да се възползват тези, които са осъдени за противопоставяне на възродителния процес.
По второто предложение по чл.9, т. 23, са пропуснати детските учителки, които са завършили редовно педагогическото си образование в учителските институти, и които са със особен статут, но са работили като редовни учители.

София, 14.11.2012 г.